S-231/2016

Mál þetta, sem dómtekið var 29. júní, er höfðað með tveimur ákærum lögreglustjórans á Norðurlandi eystra á hendur X. Fyrri ákæra er gefin út 7. september 2016 og er

„fyrir umferðarlagabrot, með því að hafa föstudaginn 8. apríl 2016, ekið bifreiðinni [...], sviptur ökurétti, undir áhrifum fíkniefna, (í blóðsýni sem tekið var vegna rannsóknar málsins mældist amfetamín 55 ng/ml, metýlfenídat 100 ng/ml og tetrahýdrókannabínól 0,5 ng/ml) og óhæfur til að stjórna ökutækinu vegna neyslu slævandi lyfja (í blóðsýni mældist klórdíazepoxið 0,9 μg/ml og umbrotsefni þess desmoxepam 1,9 μg/ml og nordíazepam 40 ng/ml) vestur Hafnarfjarðarveg við Lyngás í Garðabæ, þar sem lögreglan stöðvaði akstur hans.

Telst þetta varða við 1. mgr., sbr. 2. mgr. 44. gr., 1. mgr., sbr. 2. mgr. 45. gr a, 1. mgr. 48. gr. sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum.“

Síðari ákæra er gefin út 24. marz 2017 og er

„fyrir tilraun til þjófnaðar og fíkniefnalagabrot, með því að hafa þriðjudagskvöldið 10. janúar 2017, í hjálpartækjaversluninni Adam og Evu að Kleppsvegi 150 í Reykjavík í þjófnaðarskyni stungið inná sig tveimur „rassaleikföngum“, (kynlífsleiktæki – butt plug) að verðmæti samtals kr. 15.900 en lögreglan fann tækin áður en ákærði kæmist út úr versluninni og verið með í vörslum sínum þegar lögreglan handtók hann 0,07 grömm af amfetamíni og 0,54 grömm af marihúana.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940, og 2. gr., sbr. 5. gr. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á þeim efnum sem lögreglan lagði hald á og tilgreindar eru í efnaskrá nr. 34.144, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Málin voru sameinuð.

Ákærði sókti ekki þing þrátt fyrir birtingu fyrirkalls þar sem tekið var fram að slík fjarvera kynni að verða metin til jafns við játningu ákærða á sakargiftum og að málið kynni að verða tekið til dóms við svo búið. Með vísan til þessa og þeirrar stoðar sem gögn málsins veita ákærunum er ákærði sannur að sök og hefur unnið sér til refsingar en háttsemi hans er rétt færð til refsiákvæða í ákærum.

Sakaferill ákærða er sá að hann var í febrúar 2009 dæmdur til greiðslu 95.000 króna sektar fyrir brot gegn 1. sbr. 2. mgr. 45. gr. a umferðarlaga og fíkniefnalagabrot og var jafnframt sviptur ökurétti í þrjá mánuði. Í september 2010 voru ákærða ákveðin viðurlög, 70.000 króna sekt fyrir fíkniefnalagabrot. Í júní 2013 var ákærði dæmdur til eins mánaðar fangelsisvistar og greiðslu 105.000 króna sektar fyrir fíkniefnalagabrot, en fullnustu fangelsisrefsingarinnar frestað skilorðsbundið í tvö ár. Loks var ákærði hinn 21. október 2016 dæmdur í tveggja mánaða fangelsi, skilorðsbundið í tvö ár, og greiðslu 340.000 króna sektar fyrir brot gegn 1. sbr. 2. mgr. 45. gr. a, 2. sbr. 3. mgr. 47. gr. og 1. mgr. 48. gr. umferðarlaga, en ákærði ók án þess að hafa ökuskírteini meðferðis, og fíkniefnalagabrot. Var ákærði jafnframt sviptur ökurétti í þrjú ár frá 20. maí 2014 að telja. Í dóminum var fyrri skilorðsdómur dæmdur upp.

Brot sín samkvæmt fyrri ákæru framdi ákærði fyrir uppsögu síðastrakins dóms og verður honum því ákveðinn hegningarauki. Verður skilorðsdómurinn nú tekinn upp og ákærða dæmd refsing í einu lagi. Verður ákærði nú dæmdur til fjögurra mánaða fangelsisvistar en fullnustu þeirrar refsingar frestað og falli hún niður að liðnum tveimur árum haldi ákærði almennt skilorð. Ákærði verður jafnframt dæmdur til greiðslu 194.000 króna sektar í ríkissjóð og komi fjórtán daga fangelsi í stað sektarinnar verði hún ekki greidd innan fjögurra vikna frá birtingu dómsins. Ákærði verður sviptur ökurétti í fjóra mánuði. Fallast ber á gerða upptökukröfu. Loks verður ákærði dæmdur til greiðslu sakarkostnaðar sem samkvæmt gögnum málsins nemur 264.003 krónum.

Af hálfu ákæruvaldsins fór A-kvk-nf B-kvk-nf B-kvk-nf ftr. með málið.

Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði, X, sæti fangelsi í fjóra mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði 194.000 króna sekt í ríkissjóð og komi fjórtán daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í fjóra mánuði frá birtingu dómsins að telja.

Ákærði greiði 264.003 króna sakarkostnað málsins.

Upptæk eru gerð 0,07 grömm af amfetamíni og 0,54 grömm af maríhúana sem lögregla lagði hald á við rannsókn málsins.